
Patērētāju strīdu risināšanas komisija (turpmāk – Komisija) šādā sastāvā:
Komisijas priekšsēdētājs Edgars Puriņš
Komisijas locekļi Aivars Smagars kā patērētāju interešu pārstāvis un Ingus Rūtiņš kā komersantu interešu pārstāvis izskatīja strīdu starp patērētāju un sabiedrību saistībā ar lietotas automašīnas neatbilstību līguma noteikumiem.

No lietas materiāliem izriet, ka patērētājs 2025. gada 11. novembrī sabiedrībā iegādājās lietotu automašīnu Audi A4 B8, par 12 899,00 EUR. Pēc aptuveni 2450 km nobraukuma patērētājs konstatēja būtisku motoreļļas patēriņu – aptuveni 40% no kopējā eļļas daudzuma. Patērētājs 2026. gada 9. februārī rakstveidā vērsās pie sabiedrības ar iesniegumu, pieprasot automašīnas maiņu pret tehniski atbilstošu automašīnu vai pirkuma līguma atcelšanu un samaksātās naudas summas atmaksu. Sabiedrība sniedza atbildi 12 minūšu laikā, noraidot patērētāja prasību, norādot, ka patērētāja apgalvojums par eļļas patēriņu neesot patiess, taču nepievienojot nekādus pierādījumus vai pamatojumu. Patērētājs PTAC iesniedza papildu pierādījumus – hronoloģiskus fotoattēlus, kas fiksēti laika posmā no 03.02.2026. līdz 13.02.2026., kuros redzams, ka pēc 791 km nobraukuma eļļas līmenis samazinājies gandrīz līdz MIN atzīmei, kas atbilst aptuveni 1,26 litriem uz 1000 km. Patērētājs norādīja, ka šāds defekts ir būtisks un bīstams, un atkārtoti prasīja līguma atcelšanu un pilnas samaksātās summas atmaksu, tostarp par iegādāto garantijas pakalpojumu.

Sabiedrība lietā ir sniegusi skaidrojumu, kurā norādījusi, ka tās rīcībā esošā informācija liecina, ka patērētāja apgalvojums par eļļas patēriņu neesot patiess, taču nav sniegusi nekādus pierādījumus šim apgalvojumam, nav veikusi automašīnas diagnostiku un nav piekritusi automašīnu pieņemt pārbaudei. Sabiedrība noraida patērētāja prasību, pamatojumu tam nesniedzot.

Komisija, izvērtējot lietā esošos apstākļus, secina, ka patērētāja iesniegtie pierādījumi – hronoloģiski fotoattēli ar nobraukuma un eļļas līmeņa fiksāciju – apliecina būtisku eļļas patēriņu īsā laika periodā. Sabiedrība nav iesniegusi nekādus pretpierādījumus, nav veikusi automašīnas diagnostiku un nav pierādījusi, ka automašīna piegādes brīdī bija līguma noteikumiem atbilstoša. Tā kā neatbilstība atklājās neilgi pēc iegādes, piemērojama Patērētāju tiesību aizsardzības likuma prezumpcija, ka neatbilstība pastāvējusi piegādes brīdī, ja vien pārdevējs nepierāda pretējo. Sabiedrība šādu pierādījumu nav sniegusi.

No minētā izriet, ka automašīnai konstatētais būtiskais eļļas patēriņš ir uzskatāms par preces neatbilstību līguma noteikumiem, un sabiedrība nav nodrošinājusi patērētāja tiesības uz neatbilstības novēršanu.
Komisija skaidro, ka saskaņā ar Patērētāju tiesību aizsardzības likuma (turpmāk – PTAL) 13. panta pirmo un otro daļu pārdevējam ir pienākums nodrošināt preces atbilstību līguma noteikumiem, kā arī pārdevējs ir atbildīgs par jebkuru neatbilstību, kas pastāvējusi preces piegādes brīdī un atklājas divu gadu laikā no piegādes dienas. Saskaņā ar šā paša panta trešo daļu, ja neatbilstība atklājas sešu mēnešu laikā pēc piegādes, tiek prezumēts, ka neatbilstība pastāvējusi piegādes brīdī, ja vien pārdevējs nepierāda pretējo. Sabiedrība nav veikusi nekādas darbības, lai šo prezumpciju atspēkotu.

Komisija norāda, ka saskaņā ar PTAL 28. panta pirmo daļu patērētājs, kuram pārdota līguma noteikumiem neatbilstoša prece, ir tiesīgs pieprasīt neatbilstības novēršanu, preces apmaiņu, cenas samazināšanu vai līguma atcelšanu. Saskaņā ar šā panta otro daļu patērētājs vispirms ir tiesīgs izvēlēties neatbilstības novēršanu vai preces apmaiņu, izņemot gadījumu, kad tas nav iespējams vai ir nesamērīgi. Sabiedrība nav atsaukusies uz PTAL 28. panta trešajā vai 3¹ daļā paredzētajiem izņēmumiem un nav pamatojusi, ka neatbilstības novēršana vai apmaiņa būtu nesamērīga vai neiespējama. Arī Komisija, ņemot vērā Sabiedrības komercdarbības pamatveidu un tās piedāvājumā esošo lietotu automašīnu klāstu, nekonstatē nevienu no PTAL 28. panta trešajā vai 3¹ daļā paredzētajiem izņēmuma apstākļiem, lai apmaiņu uzskatītu par nesamērīgu. 

Līdz ar to Komisija secina, ka patērētājam ir tiesības prasīt preces apmaiņu kā primāro tiesību saskaņā ar PTAL 28. panta pirmo un otro daļu, un sabiedrībai ir pienākums nodrošināt patērētājam līguma noteikumiem atbilstošu lietotu automašīnu. Komisija uzsver, ka saskaņā ar PTAL 28. panta ceturto daļu preces apmaiņai jānotiek bez atlīdzības un saprātīgā termiņā, neradot patērētājam neērtības. 
Ņemot vērā minēto, Komisija, pamatojoties uz Patērētāju tiesību aizsardzības likuma 26.3 panta pirmo daļu, 26.4 panta pirmo un otro daļu, 26.11 panta pirmo daļu, 26.12 panta pirmo un otro daļu, 
nolemj:
apmierināt daļēji patērētāja prasību.

Sabiedrībai apmainīt patērētāja iegādāto automašīnu Audi A4 B8 pret līguma noteikumiem atbilstošu lietotu automašīnu.
Saskaņā ar Patērētāju tiesību aizsardzības likuma 26.12 panta piekto daļu Komisijas lēmumam ir ieteikuma raksturs un tas nav apstrīdams vai pārsūdzams.
Saskaņā ar Patērētāju tiesību aizsardzības likuma 26.12 panta septīto daļu Komisijas lēmums ir labprātīgi izpildāms 30 dienu laikā no tā spēkā stāšanās datuma.
Komisijas priekšsēdētājs	Edgars Puriņš
Šis dokuments ir parakstīts ar drošu elektronisko parakstu un satur laika zīmogu.

